WVF wil Ters-bedrog met blitslyn takel | Maroela Media
Die Werkloosheidsversekeringsfonds (WVF) het 'n blitslyn beskikbaar gemaak vir persone wat bedrog wil aanmeld wat met die Covid-19- tydelike verligtingskema (Ters)-voordeel en ander bedrieglike aktiwiteit verband hou.
Marsha Bronkhorst, waarnemende kommissaris van die WVF, het Woensdag in 'n verklaring persone, wat bewus is van bedrog, veral bedrog wat verband hou met die verspreiding van geld om werkers deur die impak van die afsonderingsperiode te help, aangemoedig om die fluitjie te blaas. Sy het gesê die platform is gereed en burgers kan reeds van Woensdag af wenke indien. Persone kan ook anoniem bly, kragtens die Wet op Beskermde Bekendmakings.
"Sedert die Covid-19- Ters-skema ingestel is, word die WVF oorval met bewerings van bedrog en klagtes van kliënte en maatskappye," het Bronkhorst gesê. "Ek moedig dus enigiemand aan wat inligting het om dit dadelik by ons aan te meld."
Sy het gesê fluitjieblasers word versoek om so veel as moontlik besonderhede te verskaf wanneer hulle die bedrog aanmeld, insluitend die WVF-nommer van enige maatskappy, sy adres, betrokke identiteitsnommers en kontakbesonderhede.
Elke voorval sal op eie meriete beoordeel word en die omkeertyd hang af van die ingewikkeldheid van die saak.
Die blitslyn is 24 uur per dag, 365 dae per jaar en in al 11 tale beskikbaar.
Bedrog kan aangemeld word by 0800 212 799 (tolvry) of stuur 'n SMS na 30916 en versoek dat iemand jou terugskakel. Jy kan ook 'n e-pos stuur aan [email protected], gebruik die telefoon-web-app op www.thehotlineapp.co.za, besoek www.thehotline.co.za of stuur 'n faks aan 086 726 1681.
Vir enige ander navrae kan die WVF gekontak word by 080 030 007.
Ondersoek ingestel oor vrou se liggaam in vrieskas
Klink fantasties in teorie. Ek hoop van harte dit werk in praktyk. Is al so siek en sat vir die wetteloosheid.
Hulle kan nou skaars die fone antwoord omdat jou TERS nog nie uitbetaal is nie, maar dink al die planne uit… Hulle moet dalk net een van die vele nommers antwoord en behulpsaam wees.